#لچہ ” مروچی آئی ءَ پدا توار پِر جتہ “
 لچّہکار: بنیامین
مروچی آئی ءَ توار پِر جتہ
 تو اِشکتہ
 تو دیستگ آں دلاں چہ لہڑ سر رچاں،
 جُشان
 کُہت اندریں دمان پہ دمان …!
 تلوسینتگین
 کرار آشنا نئیں
بہار دامناں نئیت
 مروچی آئی ءَ وتارا گوں تئی گلگ کتہ
 چیا ہما وڑا نہ بیت، چیا چُشیں مدام
 بگندے ہرکس انچش ایں
 چیا چُش ایں……؟؟
 منا غمے ءَ گپتہ گرانیں وسوسے پِر ایں
 کہ تُنّگیں دل ءَ چہ پیش کانیاں
 کسے مہ وارت آئی ءِ
 درآمدے !!
 گڈا گیابان کَلّریں نگاہاں گار کنت
 جَلکشے تالہاں تہار کنت
 پدا کسے سر بجنت ،
 سر بجنت در نئیت!!
مروچی آئی ءَ ترا توار پِر جتہ
 تو مارِتہ
 کہ اوسپان درْپشیں نمبگاں سمات ہاجتہ
 مساپراں،
 بگندے ساربانے ءَ ،
 وتی دل ءَ
 کہ باندا گُژن دپ مہ جنت ترا ادا
 لگت مہ دے مہ گوْز شُبینگاں
 چریشاں سر ترا دگہ بسات نیست
 آ جاوراں کہ تؤر اِتہ،
 نگاہاں موجے چیر تَرّ اِتہ
 داں ارسے ایر بُرتگ آں
 پتاراں نِشتہ زند ءِ گوہریں گُماناں
 دزموش اِتہ ترا ……!!
 مروچی آئی ءَ اگں ترا توار پِر جتیں
 گڑا تو زانتگ ات کہ گالوار ریشّکندگ ءَ آں کئی سرا
 کئے ءَ کلاگ زیرگ ءَ آں
 پہ کئے ءَ
 تو مَرت گُٹّ گران اتے چیا
 تو زانت گالوار اتے
مروچی آ پدا ترا توار پِر جنان کں
 جُست کنت کُج ایں ……؟
 مروچی آ چہ تئی کمال ء جوہرانی ریا ءَ گٹ بیت
 بلے مہ جلّ
 مہ اوشت زاریانی زیارتاں
 مہ دار
 نہ لوٹیت فاتحہ
 مراد لوٹگی نہ آں تئی
 ہلاس بیت بے وسی ءِ دستاں نیکیانی مُز نیست !
مروچی آ پدا ترا توار پِر جناں
 دراَتکہ نیمگے
 دَرا گوں ……!!